ALYTAUS RAJONO SAVIVALDYBĖS TARYBA

SPRENDIMAS

DĖL ALYTAUS RAJONO SAVIVALDYBĖS 2017 M. VIEŠŲJŲ DARBŲ PROGRAMOS TVIRTINIMO

2017 m. vasario 28 d. Nr. K-23

Alytus

Vadovaudamasi Lietuvos Respublikos vietos savivaldos įstatymo 6 straipsnio 16 punktu, 7 straipsnio 18 punktu, 16 straipsnio 2 dalies 40 punktu ir 4 dalimi, Lietuvos Respublikos užimtumo rėmimo įstatymo 5 straipsnio 1 dalies 4 punktu, 9 straipsniu, 28 straipsnio 4 dalimi bei Aktyvios darbo rinkos politikos priemonių įgyvendinimo sąlygų ir tvarkos aprašo, patvirtinto Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymo Nr. A1-499 „Dėl Aktyvios darbo rinkos politikos priemonių įgyvendinimo sąlygų ir tvarkos aprašo patvirtinimo“, 67.2 papunkčiu ir 69 punktu, Alytaus rajono savivaldybės taryba n u s p r e n d ž i a:

1. Patvirtinti Alytaus rajono savivaldybės 2017 m. viešųjų darbų programą (pridedama).

2. Įgalioti Alytaus rajono savivaldybės administracijos direktorių pasirašyti Alytaus rajono savivaldybės vardu trišales viešųjų darbų įgyvendinimo ir finansavimo sutartis su Alytaus teritorine darbo birža ir su atrinktais darbdaviais bei kitus su šiomis sutartimis susijusius dokumentus.

Savivaldybės meras	Algirdas Vrubliauskas

PATVIRTINTA

Alytaus rajono savivaldybės

tarybos 2017 m. vasario 28 d.

sprendimu Nr. K-23

Alytaus rajono savivaldybės 2017 m. viešųjų darbų programa

(programos pavadinimas)

PROGRAMOS APRAŠYMAS

Biudžetiniai metai	2017 metai
Asignavimų valdytojas (-ai), kodas	Alytaus rajono savivaldybės administracija (kodas 188718528)
Vykdytojas (-ai)	Alytaus rajono savivaldybės administracija Alytaus teritorinė darbo birža Viešųjų darbų įgyvendinimo ir darbdavių atrankos komisijos parinktos įmonės, įstaigos, organizacijos

Programos pavadinimas	Sąlygų verslo plėtrai sudarymas, patrauklios investicijoms aplinkos formavimas ir turizmo vystymas Viešųjų darbų programa	Kodas	05

Programos parengimo argumentai	Programa parengta siekiant užtikrinti savivaldybėms pagal Lietuvos Respublikos vietos savivaldos įstatymo 7 straipsnio 18 punktą priskirtos valstybinės funkcijos (dalyvavimas rengiant ir įgyvendinant darbo rinkos politikos priemones bei gyventojų užimtumo programas) vykdymą
Ilgalaikis prioritetas (pagal Alytaus rajono savivaldybės strateginį plėtros planą)	Ekonomika, verslas ir darni kaimo plėtra	Kodas	01
Šia programa įgyvendinamas savivaldybės strateginis tikslas	Sudaryti palankią aplinką investicijų pritraukimui ir verslo plėtrai, turizmo vystymui, rajono infrastruktūros objektų ir būsto priežiūrai, užimtumui didinti	Kodas	02
Programos tikslas	Didinti gyventojų užimtumą vietos darbo rinkoje	Kodas	01

Tikslo įgyvendinimo aprašymas: Programos tikslas – siekiant sušvelninti socialinę įtampą ir nedarbo pasekmes, sudaryti Alytaus rajono bedarbiams sąlygas laikinai sugrįžti į darbo rinką. Vyriausybės ar jos įgaliotos institucijos patvirtintame Aktyvios darbo rinkos politikos priemonių įgyvendinimo sąlygų ir tvarkos apraše nustatytomis sąlygomis ir tvarka atlikti rajono įmonėse, įstaigose, organizacijose laikino pobūdžio darbus, kurie teiktų socialinę naudą vietos bendruomenei. Viešieji darbai organizuojami tik laikino pobūdžio visuomenei naudingiems darbams Alytaus rajone atlikti. Jie turi padėti palaikyti ir (ar) plėtoti vietos bendruomenės socialinę infrastruktūrą, teikti socialinę naudą vietos bendruomenei. Viešuosius darbus organizuoja Alytaus rajono savivaldybės administracija kartu su Alytaus teritorine darbo birža ir darbdaviais. Uždavinys – 01. Sudaryti galimybę laikinai įsidarbinti asmenims, negalintiems konkuruoti darbo rinkoje. Šiam uždaviniui įgyvendinti organizuojami šie viešieji darbai: 1. Savivaldybei priskirtos valstybinės žemės ir kito valstybės turto bei šioje žemėje esančių miškų, vandens telkinių pakrančių, paplūdimių, želdinių, infrastruktūros objektų smulkaus remonto, tvarkymo ir priežiūros laikino pobūdžio pagalbiniai darbai. 2. Laikino pobūdžio pagalbiniai darbai priešmokyklinio ugdymo, bendrojo lavinimo, profesinio mokymo ir profesinio orientavimo įstaigose. 3. Socialinės bei visuomeninės paskirties objektų pagalbiniai laikino pobūdžio teritorijų tvarkymo darbai. 4. Istorijos ir kultūros paminklų, kultūros paveldo objektų, regioninių parkų, neveikiančių kapinių, kitų saugomų bei turinčių išliekamąją vertę objektų priežiūros pagalbiniai laikino pobūdžio darbai. 5. Valstybei nuosavybės teise priklausančių melioracijos ir hidrotechnikos statinių smulkaus remonto, tvarkymo ir priežiūros laikino pobūdžio pagalbiniai darbai. 6. Valstybinės reikšmės kelių pakelių bei jų teritorijų tvarkymo ir priežiūros laikino pobūdžio pagalbiniai darbai. 7. Savivaldybei pagal teisės aktus priskirtų archyvinių dokumentų tvarkymo pagalbiniai laikino pobūdžio darbai. 8. Socialinės globos teikimo asmenims su sunkia negalia pagalbiniai laikino pobūdžio darbai. Lėšų poreikis viešiesiems darbams apskaičiuojamas, taikant minimalų valandinį atlygį už kiekvieną darbo valandą. Įmonės, įstaigos ir organizacijos, norinčios organizuoti viešuosius darbus, pateikia pasiūlymus savivaldybės administracijai, kuriuose nurodo, kokius darbus ir kokiu laikotarpiu norėtų organizuoti, kiek įdarbintų bedarbių, lėšų poreikį ir kitus reikalingus duomenis. Rezultato kriterijai: Įdarbinamų asmenų skaičius – 2017 m. II ketvirtį pagal viešųjų darbų programą planuojama įdarbinti 60 bedarbių. Vidutinė numatoma vieno asmens viešųjų darbų trukmė 2 mėnesiai. Nuo 2017-07-01 įsigaliojus naujam Užimtumo įstatymui, numatoma ruošti gyventojų užimtumo didinimo programas.

Galimi programos vykdymo ir finansavimo variantai: Darbo rinkos politikos įgyvendinimui (valstybės perduotai savivaldybei funkcijai atlikti) 2017 metams skirta speciali tikslinė dotacija – 146,4 tūkst. Eur, iš jos: viešiesiems darbams numatoma 30,0 tūkst. Eur. Savivaldybės finansuojama 40 proc. subsidija darbo užmokesčiui darbdaviams – 26,3 tūkst. Eur, viešųjų darbų administravimas – 1,84 tūkst. Eur, kitos išlaidos – 1,84 tūkst. Eur. Viešųjų darbų finansavimas: 1. Darbdaviams, įdarbinusiems pagal darbo sutartį viešiesiems darbams atlikti Alytaus teritorinės darbo biržos siųstus asmenis, už kiekvieną įdarbintą asmenį mokama subsidija darbo užmokesčiui. Subsidija darbo užmokesčiui skirta visoms šioms išlaidoms ar jų daliai apmokėti: 1.1. darbo užmokesčiui už įdarbinto asmens faktiškai dirbtą laiką, apskaičiuotam pagal tą mėnesį galiojantį Vyriausybės patvirtintą minimalųjį valandinį atlygį; 1.2. draudėjo privalomojo valstybinio socialinio draudimo įmokoms, apskaičiuotoms nuo 1.1 punkte nurodyto darbo užmokesčio; 1.3. piniginei kompensacijai už išmokėtą viešuosius darbus dirbusiam asmeniui kompensaciją už nepanaudotas atostogas (įskaitant draudėjo privalomojo valstybinio socialinio draudimo įmokų sumą). 2. Įgyvendinant viešųjų darbų programą savivaldybė skiria 40 procentų, o teritorinė darbo birža –60 procentų 1 punkte nurodytos subsidijos darbo užmokesčiui darbdaviams. 3. Darbdaviui, įdarbinusiam Alytaus teritorinės darbo biržos siųstą asmenį viešiesiems darbams atlikti, savivaldybė iš dalies kompensuoja kitas su viešųjų darbų atlikimu susijusias išlaidas pagal savivaldybės tarybos patvirtintą Kitų su viešųjų darbų atlikimu susijusių išlaidų sąrašą ir jų kompensavimo tvarkos aprašą. Minėtoms išlaidoms kompensuoti skiriama lėšų suma neturi viršyti 7 procentų savivaldybės darbdaviui kompensuojamos lėšų sumos
Alytaus rajono savivaldybės strateginio plėtros plano dalys, susijusios su vykdoma programa: 1 prioritetas – ekonomika, verslas ir darni kaimo plėtra, 1.2 tikslas – sukurti palankią aplinką investicijoms ir rajono verslo vystymuisi
Susiję Lietuvos Respublikos ir savivaldybės teisės aktai: Lietuvos Respublikos vietos savivaldos įstatymas; Lietuvos Respublikos užimtumo rėmimo įstatymas; Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymas Nr. A1-499 „Dėl Aktyvios darbo rinkos politikos priemonių įgyvendinimo sąlygų ir tvarkos aprašo patvirtinimo“; Alytaus rajono savivaldybės tarybos 2015 m. balandžio 2 d. sprendimas Nr. K-68 „Dėl kompensuojamų kitų su viešųjų darbų atlikimu susijusių išlaidų sąrašo ir jų kompensavimo tvarkos aprašo patvirtinimo“; Alytaus rajono savivaldybės tarybos 2011 m. kovo 31 d. sprendimas Nr. K-85 „Dėl Alytaus rajono savivaldybės viešųjų darbų organizavimo“ su vėlesniais pakeitimais ir papildymais.

________________